A4-0188/95

Päätöslauselma komission neuvostolle ja Euroopan parlamentille antamasta tiedonannosta «Autoteollisuus - nykyinen tilanne, haasteet, tulevaisuuden strategiat ja toimintaehdotukset»

Euroopan parlamentti, joka

- ottaa huomioon komission tiedonannon neuvostolle ja Euroopan parlamentille Euroopan unionin autoteollisuudesta (KOM(94)0049 - C3-0158/94),

- ottaa huomioon komission aikaisemman autoteollisuutta koskevan tiedonannon,

- ottaa huomioon 17. marraskuuta 1993 antamansa aikaisemman autoteollisuutta koskevan päätöslauselman ((EYVL C 329, 6.12.1993, s. 213)),

- ottaa huomioon asianomaisten osapuolten toimittaman aineiston,

- ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön ja tutkimusta, teknologista kehittämistä ja energia-asioita käsittelevän valiokunnan, taloudellisten ulkosuhteiden valiokunnan, sosiaali- ja työllisyysasiain valiokunnan, aluepoliittisen valiokunnan, liikenne- ja matkailuvaliokunnan sekä ympäristö-, terveys- ja kuluttajansuojavaliokunnan lausunnot (A4-0188/95),

A. katsoo, että elinvoimainen ja menestyvä autoteollisuus on elintärkeä Euroopan hyvinvoinnille; sen osuus EU:n kokonaisbruttokansantuotteesta on lähes 2 % ja se tarjoaa 1,8 miljoonaa työpaikkaa,

B. katsoo, että autoteollisuuteen kohdistuvat teknologiaa, ympäristön huomioonottamista, tuotantomenetelmiä, kansainvälistä kilpailua ja turvallisempien, vähemmän saastuttavien, luotettavampien ja laadullisesti parempien autojen kuluttajakysyntää koskevat vaatimukset ovat muuttuneet perusteellisesti,

C. ottaa huomioon, että myynnin voimakasta, lähes 6 %:n kasvua vuonna 1994 on seurannut erittäin selvä lasku aina 0,2 %:iin tämän vuoden ensimmäisen kolmanneksen aikana,

D. ottaa huomioon, että automarkkinoilla tapahtuneella myynninlaskulla on ollut erittäin kielteisiä vaikutuksia työllisyyteen komission selvityksen mukaan, jossa todetaan 400 000 työpaikan menetys yksistään alihankintapuolella,

E. katsoo, että Euroopan autoteollisuuden on kehitettävä tulevaisuuden auto ja oltava mukana kilpailussa yhtä ponnekkaasti kuin Japanin ja Yhdysvaltojen suurimmat valmistajat,

F. katsoo, että autoteollisuuden ja autonosia valmistavan teollisuuden on yhteistyössä komission ja jäsenvaltioiden kanssa jatkuvasti lisättävä investointeja tutkimukseen, ympäristön huomioonottamiseen ja teknologiseen kehittämiseen sekä koulutukseen ja ammattikoulutukseen tuottavuuden ja kilpailukyvyn parantamiseksi,

G. kannattaa sitä, että on pyrittävä kehittämään ympäristöystävällisiä, tuotantotavaltaan edullisia, «älykkäitä», korkealaatuisia, laadukkaita ja turvallisia autoja vuoteen 2000 mennessä,

H. on huolissaan siitä, että komission autoalaa koskeva strategia ei ole riittävän tehokas ja että sen monialaisuus rajoittaa sitä, ja siitä, että strategia tukee vain rajoitetusti markkinaläheisiä investointeja tutkimukseen ja tekniikan kehittämiseen,

I. uskoo, että Euroopan autoteollisuudella olisi oltava erityinen strategia, jonka avulla voitaisiin turvata sen kilpailukyvyn ja kansainvälisen tason säilyminen tulevaisuuden autojen valmistuksessa,

J. uskoo, että tällaisen erityisen strategian on perustuttava liikenteen ja liikkuvuuden yleisiin tarpeisiin Euroopassa. Suhtautuu myönteisesti komission jäsenen Neil Kinnockin äskettäin perustamaan työryhmään «Kuljetusmuotojen yhdistäminen liikenteessä», jolla voi olla arvokas rooli Euroopan unionin integroitua liikennepolitiikkaa kehitettäessä,

K. on huolissaan siitä, että Yhdysvaltojen ja Japanin välistä kauppaa koskevat kiistat voivat ratkaisemattomina vakavasti haitata kansainvälistä autokauppaa ja heikentää monenkeskisen kaupan sääntöjen noudattamista ja Maailman kauppajärjestön asemaa,

L. on helpottunut siitä, että Yhdysvallat ja Japani ovat äskettäin päässeet sopimukseen keskenään, mikä on estänyt täysimittaisen kauppasodan näiden kahden maan välillä, sekä siitä, että monenkeskistä järjestelmää ja Maailman kauppajärjestön sääntöjä ei ole heikennetty;

M. Suhtautuu myönteisesti komission äskettäiseen ilmoitukseen, jonka mukaan autojen jakelujärjestelyitä koskevaa ryhmävapautusta jatketaan seitsemällä vuodella.

N. Suhtautuu myönteisesti tulevaan Euroopan komission/Euroopan parlamentin Euroopan moottoriajoneuvoalaa käsittelevään 2. foorumiin, joka järjestetään Stuttgartissa (5. - 6. lokakuuta 1995) ja joka antaa erinomaisen mahdollisuuden arvioida komission ilmoitusta ja Euroopan parlamentin päätöslauselmaa autoteollisuudesta;

1. Pyytää komissiota laatimaan Euroopan autoteollisuudelle erityisen strategian, joka laajuudeltaan vastaa Japanissa ja Yhdysvalloissa jo toteutusvaiheessa olevia vastaavanlaisia pyrkimyksiä erityisesti

a) laajentamalla jonkin aikaa sitten muodostetun, tulevaisuuden autoa käsittelevän komission yhteistyöryhmän toiminnan alaa ja toimintaohjelmaa,

b) tarkistamalla komission politiikkoja ja autoalan tutkimuksen ja teknisen kehittämisen rahoitusta suuremman, erityisesti jalankulkijoiden, turvallisuuden varmistamiseksi sekä henkilökohtaisen liikkuvuuden aiheuttaman saastumisen vähentämiseksi,

c) perustamalla korkean tason neuvottelukunta, joka muodostuu teollisuuden, työmarkkinaosapuolten, autoilualan järjestöjen/käyttäjäryhmien, Euroopan parlamentin ja komission edustajista, jotka kokoontuisivat kolme kertaa vuodessa tarkastelemaan EU:n eri politiikkojen vaikutuksia autoteollisuuteen, mukaan lukien autojen jakelua ja huoltosopimuksia koskevan uuden ryhmävapautuksen täytäntöönpano ja tehokkuus,

d) yhteensovittamalla autoja koskevat Euroopan tutkimuksen ja teknisen kehityksen ohjelmat kansallisten tutkimusponnistelujen kanssa; komission tiedonannossa «Tutkimus ja teknologian kehitys - yhteensovittaminen yhteistyön avulla» ehdotetun «sekaryhmän», joka muodostuu teollisuuden ja komission edustajista, on aloitettava tutkimusta ja kehittämistä koskevien yhteisön ohjelmien mukainen moottoriajoneuvoja koskeva tutkimus- ja kehittämistoiminta, jonka avoimuus on varmistettava; tässä yhteydessä Euroopan parlamentin asianmukainen osallistuminen on olennaista,

e) hyödyntämällä telematiikan tutkimuksen onnistunutta valmistelutyötä; tutkimuksen on autojen sijasta suuntauduttava yleisemmin liikkuvuuteen, ja sen tavoitteena on oltava liikenteen hallintojärjestelmien kehittäminen valmiiksi; on tarjottava kannustimia tulosten nopealle soveltamiselle; tässä yhteydessä on otettava huomioon tietosuojan vaatimukset,

f) ottamalla suuremmassa määrin huomioon tulevaisuuden auton sosiaalis- taloudelliset vaikutukset, esim. sen vaikutukset infrastruktuuriin, ympäristöön, työllisyyteen, pienten ja keskisuurten yritysten asemaan, kaupunkisuunnitteluun ja ulkoisiin kustannuksiin;

g) tukemalla erityisesti pyrkimyksiä, joiden tarkoitus on kohentaa työoloja ja varmistaa kyseisellä alalla odotetut palkkatasot;

2. Painottaa kysynnän lisäämisen merkitystä Euroopan autoteollisuuden kasvun kannustajana ja pyytää komissiota tekemään ehdotuksia tämän tavoitteen saavuttamiseksi;

3. Korostaa sen tärkeyttä, että työvoimaa koulutetaan jatkuvasti ja että työntekijöillä on ajan tasalla olevat perustiedot, mikä mahdollistaa uusien työpaikkojen luomisen, joiden perusteena on luovuus, innovaatio ja laatu ja jotka täten antavat oman panoksensa edetessämme kohti tietoyhteiskuntaa ja edesauttavat työntekijöitä sopeutumaan teollisuuden rakennemuutoksiin ja samalla, pitkällä tähtäimellä, osaltaan edistävät uusien työpaikkojen luomista ja työn vakautta;

4. Pyytää komissiota rohkaisemaan jäsenvaltioita luomaan verotuksellisia kannustimia vanhojen autojen romuttamiseksi ja korvaamiseksi uusilla sekä arvioimaan, mitä mahdollista hyötyä olisi Euroopan laajuisesta suunnitelmasta, joka auttaisi löytämään tällaisia kannustimia ja joka sekä lisäisi teollista toimintaa että uudistaisi autokantaa ja vähentäisi siten ajoneuvojen päästöjä;

5. Pyytää komissiota saattamaan yhtenäismarkkinoiden toteuttamisen päätökseen niin pian kuin mahdollista ja erityisesti viemään eteenpäin jo vireillä olevia direktiiviluonnoksia Euroopan tyyppihyväksyntään liittyvistä asioista ja ehdotuksia auton ostoon, rekisteröintiin ja käyttöön liittyvän verotuksen yhdenmukaistamiseksi sekä varmistamaan, että autojen alkuperäisten varaosien markkinat, joita poikkeus kilpailusäännöistä tällä hetkellä koskee, vapautetaan automarkkinoiden vapauttamisen yhteydessä;

6. Pyytää komissiota tekemään rahoitusta koskevan aloitteen, joka auttaa tulevaisuuden autoa käsittelevän työryhmän työtä, osana neljännen tutkimusta koskevan tutkimusohjelman täydentävää rahoitusta, jos tätä tarkoitusta varten on saatavilla tarpeeksi määrärahoja. Ehdotuksen perusteella tehdään päätös vuonna 1996 neljännen tutkimusta koskevan puiteohjelman tarkistamisen aikana. Tämä edellyttää toimintaohjelmaa, jossa on selvä tärkeysjärjestys. Siihen on sisällyttävä ajoneuvojen alhaisten ja nollatason päästöjen teknologiaa (polttokennot, hybridimoottorit, vaihtoehtoisten polttoaineiden, kuten uusiutuvien raaka-aineiden käyttäminen, parannetut olemassa olevat moottorijärjestelmät (sekä bensiini- että dieselmoottorit) ja sähköiset käyttöjärjestelmät), telematiikkaan perustuvia integroituja liikennejärjestelmiä ja sosiaalis-taloudellista taustatutkimusta. Komission ja jäsenvaltioiden on samanaikaisesti työryhmän toiminnan kanssa verotuksellisin keinoin ja säännöksin toteutettava alhaisten ja nollatason päästöjen ajoneuvojen sekä telematiikkaan perustuvien liikennejärjestelmien käyttöönotto markkinoilla, erityisesti taajamissa;

7. Pyytää komissiota varmistamaan, että autonosia valmistava teollisuus hyötyy mahdollisimman paljon komission tutkimukselle ja tekniikan kehittämiselle antamasta tuesta, koska tällä alalla on keskeinen merkitys koko autoteollisuudelle; autonosia valmistavan teollisuuden on osallistuttava entistä enemmän toimenpiteisiin teknologian siirtämisen ja yhteistoiminnallisten verkostojen kehittämisen kannustamiseksi;

8. Pyytää komissiota tukemaan investointeja koulutukseen ja ammattikoulutukseen autoteollisuudessa sekä käyttämään Socrates- ja Leonardo da Vinci -ohjelmien alaisia yhteisön varoja paremmin hyväkseen ja tukemaan toimenpiteitä, jotka edistävät työntekijöiden sopeutumista teolliseen ja tuotantomenetelmien muutokseen, sekä kehottaa tutkimaan mahdollisuutta järjestää yleiseurooppalainen parhaimman mahdollisen koulutuksen ja teollisen sopeutumisen selvitys;

9. Pyytää komissiota varmistamaan erityisesti, että pienten ja keskisuurten yritysten erityisvaatimukset ja asema autoteollisuudessa otetaan täysin huomioon, että ADAPT:in kaltaisia ohjelmien «käyttäjäystävällisyyttä» pienten ja keskisuurten yritysten kannalta seurataan jatkuvasti, ja että pienille ja keskisuurille yrityksille annetaan todellinen ja tasavertainen asema autoteollisuuden ongelmien ratkaisemisessa;

10. Pyytää komissiota kehittämään ajoneuvojen turvallisuutta ja ympäristöystävällisyyttä korkeimmalle tieteen ja tekniikan kehityksen mahdollistamalle tasolle erityisesti Euroopan tyyppihyväksyntään liittyen ja tukemaan seuraavia asioita:

a) standardien käyttöönotto sivusuunnassa tapahtuvalle etutörmäyskokeelle muotoaan muuttavaan esteeseen ja sivutörmäyskokeelle esteeseen, jossa on 300 mm:n maavara, nopean mutta realistisen aikataulun mukaisesti,

b) lasten turvaistuinjärjestelmän tekeminen pakolliseksi mahdollisimman pian käyttäen perusteena ISOFIX-käsitettä, joka on kehitetty Kansainvälistä standardisoimisjärjestöä (ISO) varten,

c) «karjapuskureiden» kieltäminen ja «jalankulkijaystävällisempien» ajoneuvojen suunnitteleminen,

d) turvavöiden käytön tekeminen pakolliseksi linja-autoissa ja pienoisbusseissa ja niiden liikenneturvallisuuden parantaminen;

11. Pyytää komissiota avustamaan Euroopan laajuisen uusien autojen arviointiohjelman kehittämisessä, jossa testataan uusien automallien törmäyskestävyys mahdollisimman todenmukaisia etu- ja sivutörmäyskestävyystestimenettelyitä käyttäen, jotta edistetään kuluttajien tietoisuutta ja ajoneuvoturvallisuuden arvostusta markkinoilla;

12. Pyytää komissiota kannustamaan ympäristöystävällisten autojen suunnittelua ja erityisesti kehittämään jokapäiväiseen käyttöön sopiva auto, jonka päästöt ovat alhaiset ja jonka polttoainekulutus on 3 l/100 km. Sekä kehittämään monia erilaisia toimenpiteitä, joiden avulla voidaan vähentää autojen päästöjä, kuten esimerkiksi:

a) huonokuntoisuutensa vuoksi saastuttavien autojen vastainen toiminta edistämällä kaukomittauslaitteiden käyttöä ja luomalla koko Euroopassa voimassa oleva ajoneuvojen liikennekelpoisuusstandardi, jossa päästötestit on otettu huomioon,

b) ajotestausjärjestelmien («Green Box») tekeminen pakolliseksi Euroopan tyyppihyväksynnän puitteissa ja yhteisten Euroopan laajuisten tiedon esittämistä koskevien standardien laatiminen testauksen ja huollon helpottamiseksi (mukaan lukien signaalit, virhekoodit, digitaalinen tiedonvaihto, testauslaitteet sekä mittausvälineet ja liittimet),

c) aloitteet oikeudellisten puitteiden laatimiseksi Euroopan unionissa sellaisille integroiduille käsitteille kuten autojen uusiokäyttö ja turhien jätteiden välttäminen autoalalla; uusiokäytölle on annettava etusija autoja koskevissa tutkimuksen ja teknisen kehityksen ohjelmissa;

d) uusien polttoaineiden sekä käyttövoima- ja moottoriteknologioiden tutkimuksen jatkaminen Joint Auto-Oil -ohjelman puitteissa,

e) toimenpiteet autojen melutason laskemiseksi, erityisesti renkaiden kulutuspinnan kuviointia ja teiden pinnoitusta kehittämällä;

f) tekemällä viipymättä ehdotus pakokaasujen raja-arvoista ja kulutuksen vähentämisestä vuoteen 2000 mennessä. On pyrittävä varmistamaan autoja ja kaupallisen liikenteen kevyitä ajoneuvoja koskevan yhteisen ehdotuksen tekeminen;

13. Pyytää komissiota seuraamaan edelleen tarkasti kaikkia tullin ja muita esteitä eurooppalaisten autojen pääsylle kolmansien maiden markkinoille. Ja erityisesti rohkaisemaan Etelä-Koreaa poistamaan kaikki jäljellä olevat kaupan esteet, erityisesti muut kuin tulliesteet, eurooppalaisten autojen ja autonosien pääsylle maan markkinoille. Ja lisäksi valvomaan EU:n ja Japanin välillä vuonna 1991 tehdyn sopimuksen noudattamista nojautuen komission kirjalliseen tulkintaan asioista, joista on päästy yksimielisyyteen. Ja puolustamaan vapaata, tiettyjen sääntöjen noudattamiselle perustuvaa kansainvälistä kauppajärjestelmää;

14. Pyytää komissiota edistämään ja tukemaan keskustelua työllisyyttä turvaavista työaikamalleista sekä seuraamaan keskustelua tarvittavista rakenteellisista muutoksista, jotta asianmukaisia toimenpiteitä voidaan toteuttaa tuotantorakennelmien uudistamismenettelyn valvomiseksi; tässä yhteydessä on erityistä merkitystä annettava työllisyyden turvaamiselle;

15. Pyytää komissiota tukemaan toimenpiteitä mallihankkeiden edistämiseksi, jotta nopeutettaisiin kehitystä kohti integroituja liikennekäsitteitä, joissa yhdistellään eri liikennevälineitä; autojen valmistajien siirtymistä liikennealan yrityksiksi on tuettava;

16. Pyytää komissiota sovittamaan autoteollisuutta koskevat alueellisesti merkittävät säännökset (tutkimusohjelmat, suuntaviivat, Euroopan sosiaalirahasto jne.) paremmin yhteen, jäsenvaltioiden välisen yhteistyön pohjalta, sellaisten alueellisten toimijoiden kanssa, kuten työmarkkinaosapuolet, paikallis- ja alueelliset viranomaiset sekä järjestöt;

17. Kehottaa komissiota kehittämään seurantajärjestelmän autoteollisuusalan yritysten toimipaikan siirroista ja ryhtymään toimenpiteisiin estääkseen suuryritysten tavan «kulkea tukien perässä»; pyytää komissiota toimittamaan parlamentille säännöllisen raportin Euroopan autoteollisuudessa tapahtuvista siirtymisistä ja julkisista tuista;

18. Pyytää komissiota pyrkimään kansainväliseen yhteistyöhön työaikaa, sosiaalisia olosuhteita ja ympäristöä koskevien vähimmäisnormien osalta, jotta saadaan aikaan yhteinen vastaus maailmanlaajuisiin ympäristökysymyksiin ja epäoikeudenmukaiset kilpailuedut voidaan poistaa;

19. Pyytää komissiota tutkimaan Yhdysvaltojen ja Japanin 29. kesäkuuta 1995 tekemän sopimuksen vaikutuksia Euroopan ajoneuvojen valmistajien ja tuottajien kannalta, sekä osallistumaan sopimuksen seurantaan sen varmistamiseksi, että kaikki yritykset pääsevät osallisiksi Japanin markkinoiden avautumisesta;

20. Kehottaa puhemiestään välittämään tämän päätöslauselman komissiolle, neuvostolle sekä jäsenvaltioiden hallituksille ja parlamenteille.